**Izveštaj o sprovedenoj javnoj raspravi o Predlogu nacionalne strategije za borbu protiv pranja novca i finansiranja terorizma za period 2020 – 2025 i pratećeg akcionog plana za period 2020 – 2023**

Na osnovu člana 36. Zakona o planskom sistemu („Službeni glasnik RS“, broj 30/18), čl. 45. i 46. Uredbe o metodologiji upravljanja javnim politikama, analizi efekata javnih politika i propisa i sadržaju pojedinačnih dokumenata javnih politika („Službeni glasnik RS“, broj 8/19) i 41. Poslovnika Vlade („Službeni glasnik RS“, br. 61/06-prečišćen tekst, 69/08, 88/09, 33/10, 69/10, 20/11, 37/11, 30/13, 76/14 i 8/19 – dr. propis), Uprava za sprečavanje pranja novca (u daljem tekstu: „Uprava“) objavljuje Izveštaj o sprovedenoj javnoj raspravi o Predlogu nacionalne strategije za borbu protiv pranja novca i finansiranja terorizma za period 2020 – 2025 i pratećeg akcionog plana za period 2020 – 2023.

**Osnovne informacije.** S obzirom na rezultate nacionalne procene rizika, međunarodne aktivnosti i preporuke Komiteta Saveta Evrope MoneyVal (*Committee of Experts on the Evaluation of Anti-Money Laundering Measures and the Financing of Terrorism*) iz 2016. godine, Koordinaciono telo Vlade RS za sprečavanje pranja novca i finansiranja terorizma (u daljem tekstu: Koordinaciono telo) je 1. oktobra 2019. godine donelo odluku da se donese nova, treća po redu, Nacionalna strategija za borbu protiv pranja novca i finansiranja terorizma.

Članovi Koordinacionog tela pripremili su polazni radni tekst predloga nacionalne strategije, a ministar finansija je u svojstvu predsednika Koordinacionog tela dana 2. decembra 2019. godine doneo Rešenje o obrazovanju Stručnog tima za izradu nacrta Nacionalne strategije za borbu protiv pranja novca i finansiranja terorizma (u daljem tekstu: „Stručni tim“).

Stručnim timom je rukovodio direktor Uprave, a u njegovom radu učestvovalo ukupno još 42 člana iz 23 relevantna državna organa i institucije.

Za potrebe izrade Predloga nacionalne strategije, održane su dve radionice, 28-29. novembra 2019. i 16-17. decembra 2019. godine, uz prisustvo stranog eksperta angažovanog u okviru Projekta podrške EU sprečavanju pranja novca i finansiranja terorizma u Republici Srbiji (EU IPA 2015).

**Javna rasprava.** Dana 27. decembra 2019, na vebsajtu Uprave objavljen je poziv za učešće na javnoj raspravi kao i na portalu e-uprave. Takođe, poziv je preuzela i na svom vebsajtu objavila i Kancelarija za saradnju sa civilnim društvom. Javna rasprava je zaključena 16. januara 2020. godine.

U toku javne rasprave, Upravi su primedbe, predloge i sugestije dostavili:

1. Ministarstvo pravde – Direkcija za upravljanje oduzetom imovinom,
2. Ministarstvo državne uprave i lokalne samouprave,
3. Udruženje građana „Građanske inicijative“.

Uprava je analizirala primljene primedbe, predloge i sugestije učesnika u javnoj raspravi i odlučila o sledećem:

1. Usvaja se predlog Ministarstva pravde – Direkcije za upravljanje oduzetom imovinom da se na početku Strategije, u pasusu pod nazivom Planski dokumenti i pravni okvir relevantan za strategiju, u navedenim zakonima koji imaju direktan uticaj na oblast borbe protiv pranja novca, finansiranja terorizma i širenja oružja za masovno uništenje doda i Zakon o oduzimanju imovine proistekle iz krivičnog dela („Sl. glasnik RS“ br. 32/2013, 94/2016 i 35/2019);
2. Usvaja se predlog Ministarstva državne uprave i lokalne samouprave da se Predlog nacionalne strategije, radi izjašnjenja, dostavi i Nacionalnoj akademiji za javnu upravu. Dana 17. 1. 2020. Uprava je uputila odgovarajući dopis Nacionalnoj akademiji za javnu upravu;
3. Najveći deo predloga i sugestija udruženja građana „Građanske inicijative“ se uvažava imajući u vidu da je za veliki broj aktivnosti u okviru mere 4.3 neophodno uključiti neprofitni sektor. Konkretnije,
	1. Prihvata se predlog da naziv mere 4.3 glasi „Unapređenje aktivne saradnje između javnog i neprofitnog sektora u cilju smanjivanja rizika od finansiranja terorizma“;
	2. Prihvata se predlog da se u okviru pokazatelja na nivou mere, doda i „broj neprofitnih organizacija koje su bile uključene u aktivnost i kvalitet njihovog učešća“ a kao izvor provere i „izveštaji o sprovedenim aktivnostima, evaluacioni formulari, broj predloga i sugestija neprofitnih organizacija u procesima sprovođenja aktivnosti itd“.
	3. Prihvata se predlog da se u aktivnostima 4.3.1 i 4.3.2 doda reč „u participativnom procesu“;
	4. Prihvata se predlog da se uz naziv aktivnosti 4.3.3 „Nastaviti sa sprovođenjem aktivnosti nadzora neprofitnog sektora i uraditi analizu rezultata“ doda „i sastavljati statističke izveštaje o sprovedenim nadzorima“, što bi bio zadatak Koordinacione komisije za inspekcijski nadzor;
	5. Aktivnost 4.3.5 nije potrebno detaljnije razrađivati, kao što se predlaže, ali se prihvata predlog da se u okviru pokazatelja mere doda „Prezentacije o primerima dobre prakse“, a u izvore provere „Izrađena brošura itd.“.
	6. Primedbe u pogledu aktivnosti 4.3.7. se ne prihvataju, s obzirom na uslove koje nužno moraju da zadovoljavaju lica koja će obučavati inspektore;
	7. Prihvata se predlog da naziv aktivnosti 4.3.8 glasi „Povećanje informisanosti neprofitnog sektora ili podizanje svesti o dozvoljenim načinima finansijskog poslovanja“.
	8. Ne prihvata se predlog da se proširi aktivnost 4.3.9. onako kako je navedeno u primedbama udruženja građana Građanske inicijative, budući da je aktivnost samoregulacije već obuhvaćena u okviru naziva aktivnosti 4.3.5.